**ОПШТИНА ДИМИТРОВГРАД У ПАРТНЕРСТВУ СА ПРОГРАМОМ УЈЕДИЊЕНИХ НАЦИЈА ЗА РАЗВОЈ РАСПИСУЈЕ:**

**ЈАВНИ КОНКУРС ЗА ОРГАНИЗАЦИЈЕ ЦИВИЛНОГ ДРУШТВА/УДРУЖЕЊА ГРАЂАНА**

**ЗА ПРЕДАЈУ ПРЕДЛОГА ПРОЈЕКАТА**

**У СКЛОПУ ПРОЈЕКТА РЕГИОНАЛНИ ПРОГРАМ ЛОКАЛНЕ ДЕМОКРАТИЈЕ НА ЗАПАДНОМ БАЛКАНУ (РеЛОаД)**

РеЛОаД је регионални пројекат који финансира Европска унија (ЕУ), а спроводи Програм Уједињених нација за развој (УНДП) на Западном Балкану и то у Албанији, бившој југословенској Републици Македонији, Босни и Херцеговини, Црној Гори, Косову\* и Србији. Пројекат је почео 1. фебруара, 2017. године и током три године циљ пројекта је јачање партнерства између јединица локалне самоуправе (ЈЛС) и цивилног друштва ширењем транспарентног приступа финансирања организација цивилног друштва (ОЦД) из буџета ЈЛС у складу са стратешким приоритетима и потребама становништва у заједницама.

Одабрано је 5 јединица локалне самоуправе (ЈЛС) са којима ће се реализовати активности у Србији и то су (абецедним редом): Димитровград, Чачак, Крагујевац, Параћин и Шабац.

Општина Димитровград и пројекат РеЛОаД позивају све организације цивилног друштва (ОЦД)/удружења грађана из Републике Србије да доставе предлоге пројеката који су у складу са развојним циљевима општине Димитровград из следећих приоритетних области:

**1. ПОДРШКА МАРГИНАЛИЗОВАНИМ ГРУПАМА ГРАЂАНА:**

-Развој постојећих и успостављање нових иновативних услуга социјалне заштите за маргинализоване категорије друштва;

- Подршка социо-хуманитарним активностима.

**2. ЛОКАЛНИ ЕКОНОМСКИ РАЗВОЈ:**

 - Институционално и организационо јачање локалних економских потенцијала;

 - Подстицај различитим облицима предузетништва;

 - Подршка сузбијању сиве економије;

 - Развој туристичке понуде и садржаја;

**3. МЛАДИ:**

 - Подршка програмима које спроводе ОЦД за младе;

 - Подршка друштвене партиципације младих и ОЦД за младе;

 - Неформално образовање.

**4. РАЗВОЈ ОДРЖИВЕ ПОЉОПРИВРЕДНЕ ПРОИЗВОДЊЕ**

 - Унапређење прераде и маркетинга пољопривредних производа

 - Развој органске производње, очување и одрживо коришћење генетичких ресурса

**5. ОЧУВАЊЕ КУЛТУРНЕ БАШТИНЕ:**

 -Подршка активностима на очувању материјалног и нематеријалног културног наслеђа;

 -Успостављање и унапређење манифестација међународног карактера;

 -Уређење и промоција историјских локалитета и споменика културе.

Износи средстава за одобрене пројеката ће бити од 5.000 € до 35.000 € (у динарској противвредности). Једна организација цивилног друштва може поднети више пројектних предлога, с тим да максималан новчани износ средстава која могу бити додељена за имплементацију пројеката једној организацији цивилног друштва током укупног трајања РеЛОаД пројекта (две године) износи 60.000 €.

УНДП задржава право да не додели сва расположива финансијска средства у случају да пројектни предлози не задовољавају задате критеријуме.

Дужина трајања сваког пројекта може бити од 6 до 9 месеци. Изабране пројекте је потребно реализовати у периоду од датума потписивања уговора (мај 2018.) до 31. јануара 2019. године.

**ПРАВО УЧЕШЋА:**

Учешће у овом јавном конкурсу је отворено, на једнаким основама, за све формално регистроване ОЦД/ удружења грађана, у складу са важећим законским прописима у Србији.

Све заинтересоване организације цивилног друштва детаљне информације о условима за аплицирање и критеријумима за финансирање пројеката могу пронаћи у Смерницама за подносиоце пријава у оквиру Јавног конкурса.

**ПРЕУЗИМАЊЕ ДОКУМЕНТАЦИЈЕ:**

Документација за пријаву на Јавни конкурс општине Димитровград се може преузети од 23. фебруара - до 24. марта 2018. године, слањем захтева са називом заинтересоване организације на имејл: grants.rs@undp.org или лично преузимањем на писарници у општини Димитровград, ул. Балканска бр.2, као и са сајта општине Димитровград [www.dimitrovgrad.rs](http://www.dimitrovgrad.rs).

Све потребне информације и електронска верзија целог пакета пријавне документације може се наћи на веб страници:  [UNDP/ReLOaD](http://www.rs.undp.org/content/serbia/en/home/ourwork/democraticgovernance/rol---par/regional-programme-on-local-democracy-in-the-western-balkans--re.html), као и на веб страници општине Димитровград [www.dimitrovgrad.rs](http://www.dimitrovgrad.rs).

Информативни састанак у вези са позивом потенцијалним апликантима за предају предлог**а пројеката „Отворени** дан“ биће одржан у Димитровграду 14. марта 2018. године, у периоду од **13 до 15 сати** у Едукативно образовном центру, ул. Теслина бб. Потенцијални апликанти ће током састанка бити детаљније упознати са конкурсом, начином пријављивања, критеријумима, итд.

Питања у вези са јавним конкурсом се могу поставити путем имјел адресе: grants.rs@undp.org са назнаком за РеЛОаД пројекат. Питања се могу постављати до понедељка, 19. марта 2018. године. Одговори на упите ће бити достављени у писаној форми у року од три радна дана од примања упита.

**ПРЕДАЈА АПЛИКАЦИЈА:**

Пријавни сет којег чине три (3) примерка обавезне документације и један примерак додатне документације у штампаном облику те један електронски примерак (ЦД или УСБ) се мора доставити у затвореној коверти препорученом поштом или лично током радних дана (понедељак – петак), у периоду од 7 до 15 сати на следећу адресу, са назнаком за РеЛОаД пројекат:

Општина Димитровград

Балканска 2

18320 Димитровград

Рок за предају апликација је **24. март 2018. године, до 15 сати**. Апликације достављене након наведеног рока биће разматране једино у случају да поштански жиг указује на датум слања пре званичног истека рока.

Спољашња страна коверте мора садржати назив конкурса за предају предлога пројеката, пуно име и адресу апликанта, пуни назив пројекта и натпис “Не отварати пре званичног отварања”.

О примљеној пошиљци у општини ће се водити уредна евиденција и издавати потврде о пријему.

Сви апликанти који су предали предлоге пројеката, који су прихваћени или одбијени, биће обавештени у писаној форми о одлуци у вези са њиховим предлогом пројекта у року од 30 радних дана од дана затварања јавног конкурса. Резултати ће бити објављени на:  [UNDP/ReLOaD](http://www.rs.undp.org/content/serbia/en/home/ourwork/democraticgovernance/rol---par/regional-programme-on-local-democracy-in-the-western-balkans--re.html), на веб страници општине Димитровград (www.dimitrovgrad.rs), као и на огласној табли општине. Организације чији пројекти буду одобрени ће бити дужне да их преведу на енглески језик и доставе донатору пре потписивања уговора.